AAV หั่นเป้าผู้โดยสารปีนี้ลง 51% คาดหวังเริ่มฟื้นปลายไตรมาส 2
AAV หั่นเป้าผู้โดยสารปีนี้ลง 51% คาดหวังเริ่มฟื้นปลายไตรมาส 2
13 พ.ค. 2563

บริษัท เอเชีย เอวิเอชั่น จำกัด (มหาชน) หรือ AAV เปิดเผยว่า สายการบินไทยแอร์เอเชียปรับลดเป้าหมายจำนวนผู้โดยสารปี 63 มาอยู่ที่ 10.8 ล้านคน ลดลง 51% จากปีก่อนที่มีจำนวนผู้โดยสาร 22.15 ล้านคน โดยมีอัตราขนส่งผู้โดยสาร (Load Factor) ลดลงมาอยู่ที่ 80% หรือลดลง 5 จุด ซึ่งสมมติฐานตัวเลขดังกล่าวเป็นไปตามการประเมินว่าจำนวนนักท่องเที่ยวในประเทศจะค่อยๆ ฟื้นตัวหลังการผ่อนคลายมาตรการเข้มงวด โดยจะเริ่มเห็นการฟื้นตัวของปริมาณความต้องการเดินทางในประเทศในช่วงปลายไตรมาส 2/63
ขณะที่เส้นทางบินระหว่างประเทศคาดว่าจะเปิดให้บริการบางส่วนในเดือน ส.ค.63 เพื่อตอบสนองความต้องการเดินทาง โดยเฉพาะนักท่องเที่ยวจากภูมิภาคเอเชียที่น่าจะทยอยกลับมาก่อนภูมิภาคอื่นๆ ทั้งนี้ ขึ้นอยู่กับการผ่อนคลายมาตรการจากัดด้านการเดินทางและมาตรการรับมือกับการแพร่ระบาดของเชื้อไวรัสโคโรน่า(โควิด-19)
ทั้งนี้ จากสถานการณ์การแพร่ระบาดของโควิด-19 ส่งผลให้ในไตรมาส 1/63 สายการบินไทยแอร์เอเชียมีจานวนผู้โดยสารรวมในช่วงไตรมาส 1/63 อยู่ที่ 4.5 ล้านคน ลดลง 23% จากช่วงเวลาเดียวกันของปีก่อน โดยเฉพาะอย่างยิ่งจeนวนผู้โดยสารเส้นทางบินระหว่างประเทศหดตัว 41% จากปีก่อน ในไตรมาสดังกล่าวได้ปรับเส้นทางบินและปรับแผนปริมาณที่นั่งเพื่อเพิ่มประสิทธิภาพในการทำการบินและให้สอดคล้องกับความต้องการเดินทาง โดยลดความถี่และยกเลิกการให้บริการเส้นทางบินในกลุ่มประเทศที่มีความเสี่ยงการแพร่ระบาด
ขณะที่สถิตินักท่องเที่ยวต่างชาติที่เดินทางเข้าประเทศไทยในช่วงเดือน ม.ค.-มี.ค.63 มีจำนวน 6.7 ล้านคน ลดลง 38% จากช่วงเดียวกันของปีก่อน โดยนักท่องเที่ยวชาวจีนซึ่งเป็นนักท่องเที่ยวหลักหดตัว 60% ในขณะที่นักท่องเที่ยวจากภูมิภาคยุโรปลดลงน้อยที่สุด 15% เนื่องจากในภูมิภาคดังกล่าวได้รับผลกระทบจากการแพร่ระบาดในปลายไตรมาสที่ 1
ทั้งนี้สายการบินไทยแอร์เอเชียปรับแผนปริมาณที่นั่งให้สอดคล้องกับความต้องการการเดินทาง ส่งผลให้อัตราส่วนการขนส่งผู้โดยสารในไตรมาส 1/63 อยู่ที่ 84% หรือลดลง 6 จุดจากปีก่อน นอกจากนี้ ราคาค่าโดยสารเฉลี่ยในไตรมาส 1/63 ลดลง 10% จากช่วงเดียวกันของปีก่อนมาอยู่ที่ 1,401 บาท/คน
โดยสายการบินไทยแอร์เอเชีย ระงับการบินเส้นทางบินระหว่างประเทศระหว่างวันที่ 22 มี.ค.-31 พ.ค.63 ส่งผลให้ปริมาณการผลิตด้านผู้โดยสารอยู่ที่ 4,834 ล้านที่นั่ง ลดลง 30% เมื่อเทียบกับช่วงเดียวกันของปีก่อน ในไตรมาสดังกล่าวได้ดำเนินการขายอากาศยานและเช่าอากาศยานกลับ (Aircraft Sale and Leaseback) จำนวน 9 ลำ และขายอากาศยานจำนวน 1 ลำ ส่งผลให้บริษัทมีเครื่องบินจำนวน 62 ลำ ณ สิ้นสุดไตรมาส 1/63
ทั้งนี้ ในไตรมาส 1/63 AAV รายงานผลประกอบการมีรายได้รวม 9,399.0 ล้านบาท ลดลง 19% จากไตรมาส 1/62 ที่เท่ากับ 11,618.2 ล้านบาท ขณะที่มีค่าใช้จ่ายรวมทั้งสิ้น 10,767.8 ล้านบาท เพิ่มขึ้นเล็กน้อย 3% จากช่วงเดียวกันของปีก่อน ส่งผลให้ในไตรมาส 1/63 ส่วนที่เป็นของผู้ถือหุ้นของบริษัทฯ มีขาดทุนสุทธิจำนวน 671.4 ล้านบาท พลิกจากกำไรสุทธิจำนวน 497.2 ล้านบาท ในช่วงเดียวกันของปีก่อน และมีขาดทุนต่อหุ้นขั้นพื้นฐานอยู่ที่ 0.1385 บาท และมีขาดทุนในงบกำไรขาดทุนเบ็ดเสร็จรวมส่วนที่เป็นของผู้ถือหุ้นของบริษัท จำนวน 2,011.9 ล้านบาท พลิกจากกำไรในงบกำไรขาดทุนเบ็ดเสร็จรวมส่วนที่เป็นของผู้ถือหุ้นของบริษัท 497.2 ล้านบาท ในปีก่อน